b'\n_START_ARTICLE_\nNemuno sala\n_START_SECTION_\nIstorija\n_START_PARAGRAPH_\nJau seniausiuose \xc5\xbeem\xc4\x97lapiuose fiksuojama didel\xc4\x97 sala Nemune ties Kaunu. U\xc5\xbestatymo saloje nebuvo iki pat Pirmojo pasaulinio karo. 1917 m. kaizerin\xc4\x97 vokie\xc4\x8di\xc5\xb3 kariuomen\xc4\x97 greta Naujamies\xc4\x8dio \xc4\xafk\xc5\xabr\xc4\x97 \xc5\xbeiemos uost\xc4\x85, kuriame laivai tur\xc4\x97jo b\xc5\xabti apsaugoti nuo ledone\xc5\xa1io. Ties Karmelit\xc5\xb3 ba\xc5\xbeny\xc4\x8dia siaura up\xc4\x97s prataka nuo Nemuno buvo atskirta \xc5\xbeem\xc4\x97s pylimu. I\xc5\xa1 pratakos susidar\xc4\x97 apie 70 m plo\xc4\x8dio vandens kanalas-\xc4\xaflanka. I\xc5\xa1 gele\xc5\xbeinkelio stoties palei Nemuno krant\xc4\x85 atvesta gele\xc5\xbeinkelio at\xc5\xa1aka \xc4\xaf susidarius\xc4\xaf pusiasal\xc4\xaf. \xc5\xbdiemos uostas tapo patogia garlaivi\xc5\xb3 ir baidok\xc5\xb3 \xc5\xbeiemojimo vieta.\n_START_SECTION_\nTarpukaris\n_START_PARAGRAPH_\nTarpukariu \xc5\xa1iaurin\xc4\x97je salos dalyje, buvusioje Nemuno pratakoje, veik\xc4\x97 \xc5\xbeiemos uostas, o pietin\xc4\x97je, prie Nemuno up\xc4\x97s, \xc4\xafkurta poilsio-sporto zona. Uostas buvo ple\xc4\x8diamas: saloje pastatytos papildomos gele\xc5\xbeinkelio at\xc5\xa1akos, sand\xc4\x97liai, remonto dirbtuv\xc4\x97s, sutvirtintos krantin\xc4\x97s. 1920 m. gilintas Nemuno dugnas ties \xc4\xafplaukimu \xc4\xaf \xc5\xbdiemos uost\xc4\x85._NEWLINE_To meto spaudoje \xc5\xbeiemos uostas apra\xc5\xa1omas taip: \xe2\x80\x9ePakrant\xc4\x97 t\xc4\x99siasi iki 2000 metr\xc5\xb3, \xc5\xbeiemos uostas, vokie\xc4\x8di\xc5\xb3 pastatytas karo metu, gali sutalpinti vis\xc4\x85 up\xc4\x97s laivyn\xc4\x85: uosto aik\xc5\xa1t\xc4\x97 turi arti 500 metr\xc5\xb3, yra priva\xc5\xbeiuojamieji gele\xc5\xbeinkeliai pla\xc4\x8diomis ir siauromis v\xc4\x97\xc5\xbe\xc4\x97mis, yra 3 pakeliamieji kranai: 1 garinis paj\xc4\x97gos iki 15 ton\xc5\xb3 ir 2 motoriniai po 6000 ton\xc5\xb3 ir didelis plotas kroviniams sukrauti. Auk\xc5\xa1\xc4\x8diau uosto, prie kranto gele\xc5\xbeinkelio \xc5\xa1akos, apie 900 metr\xc5\xb3 yra medin\xc4\x97 prieplauka. <...> Prie uosto yra nedidel\xc4\x97s dirbtuv\xc4\x97s.\xe2\x80\x9c _NEWLINE_1935 m. \xc4\xafrengtas krantin\xc4\x97s ruo\xc5\xbeas nuo S. Daukanto iki I. Kanto gatv\xc4\x97s. 1936 m. netoli salos, prie Gele\xc5\xbeinkelio tilto, atidaryta keleivin\xc4\x97 prieplauka, nors naudotasi ir sen\xc4\x85ja prieplauka prie Vytauto ba\xc5\xbeny\xc4\x8dios. Pietrytin\xc4\x97je salos dalyje veik\xc4\x97 papl\xc5\xabdimys ir viena oficiali\xc5\xb3 miesto maudykl\xc5\xb3. Nemuno saloje \xc4\xafsik\xc5\xabr\xc4\x97 Lietuvos jachtklubas (1921 m.), plaukimo sporto centras. Vakariniame salos kampe \xc4\xafrengtas atskirtas nuo Nemuno plaukimo baseinas. Nuo kranto \xc4\xaf sal\xc4\x85 kursavo keltas. _NEWLINE_Nemuno up\xc4\x97je vyko \xc4\xafvairios \xc5\xa1vent\xc4\x97s. 1936 m. gegu\xc5\xbe\xc4\x97s 16 d. surengtas iliuminuot\xc5\xb3 val\xc4\x8di\xc5\xb3 karnavalas, kurio pasi\xc5\xbei\xc5\xabr\xc4\x97ti susirinko daugiau nei 30 t\xc5\xabkst. \xc5\xbemoni\xc5\xb3. Tuo metu prad\xc4\x97jo formuotis visuomen\xc4\x97s nuomon\xc4\x97, kad miesto centre ne vieta \xc4\xafmon\xc4\x97ms, neatitinkan\xc4\x8dioms i\xc5\xa1vaizdos standart\xc5\xb3.\n_START_SECTION_\nSovietmetis\n_START_PARAGRAPH_\nPo Antrojo pasaulinio karo dar kur\xc4\xaf laik\xc4\x85 veik\xc4\x97 \xc5\xbdiemos uostas, ta\xc4\x8diau apie 70-uosius metus uostas buvo i\xc5\xa1keltas \xc4\xaf Vilijampol\xc4\x99, o pusiasalis pavadintas miesto poilsio parku. Nors jo rytin\xc4\x97je dalyje kur\xc4\xaf laik\xc4\x85 veik\xc4\x97 sendaik\xc4\x8di\xc5\xb3 turgus, j\xc4\xaf panaikinus \xc5\xa1i teritorija tapo oficialiu s\xc4\x85vartynu. Apie 30 ha plotas buvo apleistas ir ma\xc5\xbeai naudojamas. V\xc4\x97liau pusiasal\xc4\xaf nuo miesto centro atskyr\xc4\x97 Pergal\xc4\x97s krantin\xc4\x97 (dab. Karaliaus Mindaugo pr.)._NEWLINE_1974 m. parengtas parko Nemuno saloje projektas. Pagal projekt\xc4\x85 numatyta sudaryti s\xc4\x85lygas maudytis, plaukioti, kaitintis saul\xc4\x97je, \xc4\xafrengti atvirus maudymosi baseinus. Park\xc4\x85 planuota ap\xc5\xbeeldinti gluosniais ir kitais nereikliais lapuo\xc4\x8diais med\xc5\xbeiais, pagrindinis kra\xc5\xa1tovaizd\xc5\xbeio elementas tur\xc4\x97jo likti pievos. Parkas tur\xc4\x97jo u\xc5\xbeimti 28 ha plot\xc4\x85._NEWLINE_1980 m. \xc4\xafvyko konkursas \xe2\x80\x9eKarmelit\xc5\xb3 salos parko i\xc5\xa1planavimo projektui parengti\xe2\x80\x9c. J\xc4\xaf laim\xc4\x97jo Komunalinio \xc5\xabkio projektavimo instituto kolektyvo projektas (V. Budvytis, G. Korizna, A. Ja\xc4\x8diauskas). Projekte si\xc5\xablyta formuoti sal\xc4\x85, paver\xc4\x8diant j\xc4\x85 pramog\xc5\xb3 centru. Numatytas 3,5 t\xc5\xabkst. viet\xc5\xb3 amfiteatras, \xc4\x8diuo\xc5\xbeykla, vasaros kavin\xc4\x97, restoranas, prieplauka, teniso kortai, plia\xc5\xbeai. \xc5\xa0ie projektai taip ir nebuvo \xc4\xafgyvendinti._NEWLINE_XX a. 9-ajame de\xc5\xa1imtmetyje KPI hidraulikos katedroje buvo modeliuojamas ir tiriamas galimas poveikis up\xc4\x97s vagai atlikus kanalo ir up\xc4\x97s krantini\xc5\xb3 tvarkymo darbus. Topografi\xc5\xa1kai i\xc5\xa1matuoti 3700 Nemuno vagos vandens gyliai, 1300 kamp\xc5\xb3. Atliekant tyrimus modeliuose vandens grei\xc4\x8diai i\xc5\xa1matuoti 4300 kart\xc5\xb3. I\xc5\xa1analizavus matavim\xc5\xb3 ir skai\xc4\x8diavim\xc5\xb3 med\xc5\xbeiag\xc4\x85, paruo\xc5\xa1tos rekomendacijos.  1988 m. pastatytas p\xc4\x97s\xc4\x8di\xc5\xb3j\xc5\xb3 Simono Daukanto tiltas \xc4\xaf Nemuno sal\xc4\x85.\n_START_SECTION_\nAtgimimas\n_START_PARAGRAPH_\n2001 m. gegu\xc5\xbe\xc4\x97s 19 d. Nemuno saloje Kauno miesto gyventojai naujojo t\xc5\xabkstantme\xc4\x8dio proga nusifotografavo kolektyviniame portrete. _NEWLINE_2008 m. rugs\xc4\x97jo 26 d. Nemuno salos rytin\xc4\x97je dalyje prad\xc4\x97ta Kauno arenos statyba. Arena atidaryta 2011 m. rugpj\xc5\xab\xc4\x8dio 18 d. Siekiant pagerinti susisiekim\xc4\x85 su statoma arena, 2008 m. bir\xc5\xbeelio 3 d. atidarytas automobili\xc5\xb3 eismui skirtas tiltas. Jis sujung\xc4\x97 A. Mickevi\xc4\x8diaus gatv\xc4\x99 ir Nemuno sal\xc4\x85. Projektas prad\xc4\x97tas 2007 m. vasario m\xc4\x97nes\xc4\xaf, statybos darbai baigti 2008 m. gegu\xc5\xbe\xc4\x97s m\xc4\x97nes\xc4\xaf. Tilto ilgis 60 m, plotis \xe2\x80\x93 13,7 m, dvi eismo juostos. 2009 m. liepos m\xc4\x97n. prad\xc4\x97ta dar vieno automobili\xc5\xb3 tilto \xc4\xaf Nemuno sal\xc4\x85 statyba. Tilto ilgis 89,66 m, plotis \xe2\x80\x93 14,6 m, trys eismo juostos. 2010 m. gruod\xc4\xaf antrasis automobili\xc5\xb3 Karmelit\xc5\xb3 tiltas \xc4\xaf Nemuno sal\xc4\x85 buvo atidarytas.\n_START_SECTION_\nSenvag\xc4\x97\n_START_PARAGRAPH_\nKadangi kanale (senvag\xc4\x97je) praeityje b\xc5\xabta uosto, kuriame buvo vykdomi upi\xc5\xb3 laiv\xc5\xb3 remonto darbai, ilgainiui u\xc5\xbedumbl\xc4\x97j\xc4\x99s kanalo dugnas tapo stipriai u\xc5\xbeter\xc5\xa1tas naftos produktais, sunkiaisiais metalais ir kitomis atliekomis. Dumblui \xc5\xa1alinti i\xc5\xa1 \xc4\xafrengt\xc5\xb3 jo s\xc4\x97sdintuv\xc5\xb3 pasinaudota \xc5\xbeemsiurbe ir bar\xc5\xbeomis jo i\xc5\xa1plukdymui. Darbai buvo vykdomi su pertraukomis 2010\xe2\x80\x932012 m. Kanalo valymas ir sutvarkymas vyko nekilnojam\xc5\xb3j\xc5\xb3 kult\xc5\xabros vertybi\xc5\xb3 teritorijoje, tod\xc4\x97l buvo suk\xc4\x97l\xc4\x99 didel\xc4\xaf visuomen\xc4\x97s d\xc4\x97mes\xc4\xaf d\xc4\x97l galimo neigiamo poveikio aplinkai ir nemaloni\xc5\xb3 kvap\xc5\xb3 miestie\xc4\x8di\xc5\xb3 sveikatai.'